РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/428-14

05. децембар 2014. године

Б е о г р а д

З А П И С Н И К

15. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 04. ДЕЦЕМБРА 2014. ГОДИНЕ

 Седница је почела у 11,15 часова.

 Седницом је председавао Александар Југовић, заменик председника Одбора.

 Седници су присуствовали: Срђан Драгојевић, Владимир Ђукановић, Бранка Каравидић, Ненад Милосављевић, Љиљана Несторовић, Сања Николић, Милан Стевановић, Небојша Татомир, Милена Турк и Милорад Цветановић, чланови Одбора.

 Седници је присуствовао Мирко Крлић (Мирјана Андрић), заменик члана Одбора.

 Седници нису присуствовали чланови Одбора: Александра Јерков, Весна Марјановић, Саша Мирковић, Мира Петровић и Душица Стојковић, нити њихови заменици.

 Седници су присуствовали представници Министарства културе и информисања: Иван Тасовац, министар, Асја Драча Мунтеан, помоћник министра и Габријела Маслеша, саветник Министарства.

 На предлог заменика председника Одбора усвојен је следећи дневни ред:

Д н е в н и р е д

1. **Разматрање Предлога закона о потврђивању Европске конвенције о заштити аудиовизуелног наслеђа;**

Прва тачка дневног реда: **Разматрање Предлога закона о потврђивању Европске конвенције о заштити аудиовизуелног наслеђа.**

 Уводне напомене поводом ове тачке дневног реда изнео је Александар Југовић, заменик председника Одбора. Европску конвенцију о заштити аудиовизуелног наслеђа усвојио је Савет Европе у Стразбуру 8. новембра 2001. године. Доношење Предлога закона, који је на дневном реду, треба да потврди ову Конвенцију. Циљ Конвенције је да осигура заштиту европског аудиовизуелног наслеђа и њеног уважавања као облика уметности. Такође, Конвенција треба да осигура и заштиту записа о нашој историји путем њеног прикупљања, очувања и доступности материјала покретних слика за културне, научне и истраживачке сврхе, у јавном интересу. Потврђивање ове Конвенције од посебног је стратешког значаја за област културног наслеђа јер утврђује и дефинише кључна питања из домена заштите аудиовизуелне политике. Чланом 3. Предлога закона прописано је, да ће се о извршењу Европске конвенције о заштити аудиовизуелног наслеђа старати министарство надлежно за послове културе, као и друга министарства у чијем се делокругу налазе питања обухваћена овом Конвенцијом. Овим Предлогом закона, такође, нису предвиђена додатна средства у буџету Републике Србије, како би била омогућена примена саме Конвенције, с обзиром да се из буџета Републике Србије сваке године издвајају средства за финансирање програмских активности „Југословенске кинотеке“ која спроводи мере техничке заштите филмске грађе, као и средства која су потребна за рестаурацију филмова и њихово очување.

 Иван Тасовац, министар културе и информисања, образлажући Предлог закона о потврђивању Европске конвенције о заштити аудиовизуелног наслеђа, нагласио је да је потврђивање Конвенције од посебног стратешког значаја за област културе, јер уређује и дефинише кључна питања из домена заштите аудиовизуелне политике, у циљу очувања културног идентитета. Материјал покретних слика, као облик културног израза који одражава савремено друштво, начин је обележавања свакодневних догађаја, темеља наше историје и одраза наше цивилизације. У том циљу неопходно је да држава предузме све мере како би се осигурало његово очување и заштита за будуће генерације. Овом конвенцијом је предвиђено да се именује архивско тело које ће вршити депоновање материјала покретних слика. „Југословенска кинотека“, која већ има ту обавезу у нашем правном систему (члан 12. Закона о кинематографији) је основана 1949. године, као централни југословенски филмски архив. „Југословенска кинотека“ обухвата филмски архив, музеј филма са библиотеком и пратећим биоскопима. Архив је срце институције са једном од најобухватнијих филмских колекција у овом делу Европе, која садржи преко 95000 наслова на филмској траци разних националних кинематографија, свих жанрова, формата, од дневних црно-белих до тонских колор копија на нитратним, ацетатним и полиестер тракама, као и копије у дигиталном формату. Од 2000-те године „Југословенска кинотека“ успела је уз помоћ Републике Србије, Министарства културе и информисања, као и страних донација да изгради један нови депо и обнови постојеће филмске депое. Обновљена је зграда у Београду у Узун Мирковој улици са музејском поставком, библиотеком и неколико пројекционих сала, што представља савремени „храм филма“. У том циљу „Југословенска кинотека“ улаже посебне напоре да прати стандарде и најсавременије технологије које се користе за очување филмских и дигиталних материјала. Овом Конвенцијом се затвара циклус усклађивања са стандардима Савета Европе у области културе и уметности. Ратификацијом ове Конвенције наша филмска архива и наше филмско наслеђе постају и на формалан начин део европске породице.

 Поводом ове тачке дневног реда није било дискусије.

**Одбор је**, већином гласова (11 гласова “за”, “против” није било, “уздржаних” није било, 1 није гласао - укупно 12), у складу са чл. 155. став 2. и 170. Пословника Народне скупштине, **одлучио**, **да предложи Народној скупштини** **да прихвати** **Предлог закона о потврђивању Европске конвенције о заштити аудиовизуелног наслеђа**.

За известиоца Одбора на седници Народне скупштине одређен је народни посланик Срђан Драгојевић.

Срђан Драгојевић је након прве тачке дневног реда известио Одбор о догађањима и предузетим корацима у вези са приватизацијом 14 бископа из мреже „Београд филма“.

Седница је завршена у 11,30 часова.

 СЕКРЕТАР ЗАМЕНИК ПРЕДСЕДНИКА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Пецељ Александар Југовић